Ningikuga
Ningikuga – deivė Mesopotamijos mitologijoje. Dievavardį nin-gi-kug-a(k) bandoma aiškinti kaip „tyrųjų nendrių viešpatė“. Anot vienos tradicijos, Ningikuga buvusi Enkio žmona. Senosios Babilonijos karalystės laikų dievų sąrašo An = Anum pirmtake įrašyta po Damgalnunos (tarp Enkio grupės dievybių), o pačiame An = Anum jau su ja sutapatinta. Pastarajame sąraše paminėta II lentelės 178 eilutėje (prieš Ninti). Dviejuose šaltiniuose – Senosios Babilonijos karalystės laikotarpio balbale kompozicijoje ir meilės giesmėje – Ningikuga vadinama Ningalės motina. Taigi, deivė buvusi Inanos močiutė. Nors Thorkild Jacobsen manė, kad Ningalės motina ir Enkio žmona buvo ta pati dievybė, Antoine Cavigneaux bei Manfred Krebernik tarp jų daro skirtį. Be to, T. Jacobsen tvirtino, kad, remiantis dievavardžio reikšme, galima manyti, jog ir ji, ir jos dukra buvo siejamos su nendrėmis bei pelkėmis. An = Anum sąrašo III lentelės 28 eilutėje Ningikuga – Ningalės vardas. Viename Inanai skirtame himne Ningikuga įvardijama Inanos manifestacija, ji apibūdinama kaip „visa ko viešpatė, tyroji, apvalanti žemę“.